Plaaswerker steek glo meisie, seun (2) met mes dood | Netwerk24
Deur Kaydene Davids 01 Junie 2021 12:45
'n Plaaswerker van Bethulie in die Vrystaat wat homself aan die polisie oorgegee het nadat hy sy meisie en hul tweejarige seun met 'n mes doodgesteek het, bly vir tyd en wyl agter tralies.
James Rhawuta Saakman (34) het Dinsdag weer in die plaaslike landdroshof verskyn, en sy borgtogaansoek is tot volgende week uitgestel.
Saakman, 'n werker op die plaas Driefontein, het homself Sondag aan die polisie oorgegee, op dieselfde dag wat hy na bewering sy 23-jarige meisie en nul tweejarige seun, wie se name nog nie bekend gemaak is nie, ná 'n rusie met 'n mes gesteek het.
Volgens brig. Motantsi Makhele, provinsiale polisiewoordvoerder, het Saakman omstreeks 05:30 'n mes uitgehaal en sy meisie in die bolyf en nek daarmee gesteek. Hy het daarna ook hul seuntjie in die nek met die mes gesteek.
"Sowel die ma as kind het op die toneel aan hul wonde beswyk."
Makhele sê in die stadium is dit nie bekend waaroor die rusie gegaan het nie en vorm dit deel van die polisieondersoek. Volgens Makhele het Saakman en sy vriendin voor die rusie alkohol gedrink.